Eiginmaður konu með Alzheimer gagnrýnir að hafa ekki fengið að aðstoða hana við að kjósa og telur að eiginkona sín hafi ekki fengið að njóta kosningaleyndar. Hjónin hyggjast kæra framkvæmdina.
Hjónin Ellý Katrín Guðmundsdóttir og Magnús Karl Magnússon fóru á kjörstað utan kjörfundar í gær. Ellý er með Alzheimer og hafði ákveðið að Magnús yrði sér til aðstoðar eins og í fyrri kosningum. Í lögum um aðstoð við atkvæðagreiðslu segir að kjósandi sem ekki sé fær um að kjósa hjálparlaust vegna sjónleysis eða vegna þess að hann getur ekki ritað á kjörseðilinn með eigin hendi geti óskað eftir fulltrúa til að aðstoða sig við að kjósa.
Þegar röðin kom að þeim tilkynntu þau um fyrirkomulagið, spurt var um ástæðuna og þau útskýrðu sjúkdóm Ellýjar.
En kjörstjóri taldi að hún uppfyllti ekki þessi ákvæði um að höndin væri ónothæf og krafðist þess að hún myndi kjósa sjálf.
Ellý var vísað inn í kjörklefa, þar voru margir stimplar og talsvert flókið að geta tengt saman stimpil og flokk. Kjörstjóri fór yfir með henni hvað hver bókstafur væri og fyrir hvaða flokk þeir væru. Og síðan var dregið fyrir og Ellý stóð þarna ringluð inni. Á meðan var ég að þrátta við kjörstjóra um að hún þyrfti aðstoð og reyndi að skýra út að hennar sjúkdómur ylli því að henni væri höndin ónothæf í þessu tilviki, þetta væri hennar fötlun. Það væri alveg ljóst að ég væri hennar aðstoðarmaður en ég fékk ekki að fylgja henni eftir.
Að lokum fór kjörstjóri inn í kjörklefann með Ellý og aðstoðaði hana við kosninguna, þrátt fyrir ítrekaðar beiðnir Magnúsar um að fá að aðstoða konu sína.
Ég held að þarna hafi kosningaleynd verið brotin á henni. Þetta verður kært til kjörstjórnar og ég vonast til að úr því skýrist svo að réttur sjúklinga og fatlaðra með Alzheimer-sjúkdóm sé alveg skýr þegar að kjördegi kemur.
Eiginmaður konu með Alzheimer telur kosningalög hafa verið brotin þegar honum var meinað að aðstoða konu sína við að kjósa í gær. Hann hyggst kæra framkvæmdina.